Turismireise Albaaniasse ei korraldata, praegu sobib see maa pigem shokiturismiks. Ehmatav võib näida nii vaesus, kõikjal vedelev prügi, anarhiliselt vohav (kioski)turumajandus, katkised teed kui kogu maad kirjavad sajad tuhanded punkrid. Tirana lennujaam võtab Avatud Eesti Fondi abil Albaaniat külastanud ajakirjanikke vastu palavuse,  segaduse, lärmi ja aeglaselt liikuvate sabadega. Hommikul vedeleb hotelli lähedal tänaval verine loomapea, linna keskpargi on hõivanud sajad rahavahetajad ning ebaseaduslikult ehitatud kioskid ja restoranid. Samas paistavad üle linna kõikjalt kätte majesteetlikud mäed.